ታሪካዊና ባህላዊ እሴቶች የተጀመረውን አገራዊ ልማት እንዲደግፉ ማድረግ ይገባል-አፈ ጉባዔ ካሳ ተክለብርሃን
አዲበባ፤ ሐምሌ 10/2005 (ዋኢማ) – ኢትዮጵያ ያላት ታሪካዊና ባህላዊ እሴቶች ተጠቅማ የጀመረችውን ልማት ማፋጠን እንደሚገባ የፌዴሬሽን ምክር ቤት አፈ ጉባዔ አስገነዘቡ። የሶማሌ ክልል የልማት እንቅስቃሴ የሚያሳይ ኪነ-ጥበባዊ ትዕይንት በመጪው ነሐሴ ወር አዲስ አበባ ውስጥ ለእይታ ሊበቃ ነው። አፈ ጉባዔ ካሳ ተክለብርሃን ኪናዊ ትዕይንቱን አስመልክቶ ዛሬ በተሰጠ ጋዜጣዊ መግለጫ ላይ እንዳሉት የብሔር ብሔረሰቦችና ሕዝቦች ባህላዊና ታሪካዊ ቅርሶች ልማትን ለማቀጣጠል ዓላማ ማዋል ይገባል። በዚህ በኩል ምክር ቤቱ ከኪነ-ጥበብ ባለሙያዎች ጋር የጀመረውን ቅንጅታዊ አሰራር አጠናክሮ በመቀጠል አገራዊ ልማቱን ለማፋጠን እንደሚሰራ አረጋግጠዋል። በቅርቡም የተለያዩ የኪነ-ጥበብ ባለሙዎች በሶማሌ ክልል ተገኝተው የክልሉን አጠቃላይ የሥራ እንቅስቃሴ መመልከታቸው የዚሁ ጥረት አንድ አካል መሆኑን ገልጸዋል፡፡ በሶማሌ ክልል እየተካሄደ ያለውን ልማት የሚያሳይ ኪነ-ጥበባዊ ትዕይንት በመጪው ነሐሴ 19 ቀን 2005 ዓ.ም አዲስ አበባ ውስጥ ለማቅረብ ዝግጅቱ መጠናቀቁን ኅብር ኢትዮዽያ የስነ-ጥበባትና የምርምር ኮሚቴ አስታውቋል። የኮሚቴው ሰብሳቢ አቶ ሰርፀ ፍሬስብሐት በዚሁ ጊዜ እንዳስታወቁት ሀገራዊ እሴቶች ለልማት ለማዋል እንዲረዳ የዘርፉ ባለሙያዎች እየተንቀሳቀሱ ናቸው። የኪነ-ጥበብ ባለሙያዎችና ባለድርሻ አካላት ከሰኔ 24- እስከ ሐምሌ 5 ቀን 2005 ዓ.ም በሶማሌ ክልል መንግሥት ጋባዥነትና በፌዴሬሽን ምክር ቤት አስተባባሪነት በክልሉ ጉብኝት ማካሄዳቸውን አስታውሰዋል። እንደ ኢዜአ ዘገባ በጉብኝቱ ወቅት በክልሉ የታዩትን ኢኮኖሚያዊ፣ ፖለቲካዊና ማህበራዊ ገጽታዎች በኪነ-ጥበብ መልክ ተቀናብረው ለሕዝብ እይታ ለማቅረብ ዝግጅቱ ተጠናቋል ብለዋል። የኮሚቴው ምክትል ሰብሳቢ አቶ ተስፋዬ ሽመልስ በበኩላቸው ዝግጅቱ የሶማሌ ህዝብ ከሌሎች ክልሎች ጋር ተቀራርቦ እንዲሰራና በአገሪቱ በተጀመሩ የልማት እንቅሰቃሴዎች ላይ በንቃት እንዲሳተፍ የበኩሉን እገዛ እንደሚያደርግ ገልጸዋል።